  Майя Бывальцева Федерал коньдэт юрттэм улсын элькунын котькуд ар быдэн 4 школа пуктыны но выльдыны чаклало. Кун Кенешлэн сессияз со сярысь ивортӥз Удмуртиысь кивалтэтлэн тӧроез Виктор Савельев. Солэн верамезъя, 2025-тӥ арозь дышетсконниосты пуктонъя программа улсын 2016-тӥ арын Удмуртия федерал коньдэтысь 432 миллион манет басьтӥз. Со чотын Ижкарысь «Столичный» микрорайонын выль школа пуктыны кутскизы. Солэн инъетаз нырысетӥ из понӥзы куартолэзе, нош вуттыны чакламын 2016-тӥ арын толсуре. «Вуоно арлы но матысь аръёслы ӵектосъёс пӧлын Ижкарысь Прасовский пролкаын, А-10 микрорайонын школаос, озьы ик Кез каргуртын, Постолын, Сьӧлтаын, Алнаш каргуртын, Можга карын. Оглом, федерал коньдэт юрттэм улсын элькунын котькуд ар быдэн 4 школа пуктыны но выльдыны малпаськомы», - пусйиз Виктор Савельев. Со сяна, школаосты тупатъяны 2016-тӥ арын Удмуртилэн коньдэтысьтыз 63 миллион 198 миллион манет висъязы. Тупатэмын 72 объектъёс, со пӧлысь 26 школаосын липетъёс воштэмын, 25-яз — укноос. Тодэ вайытом, выль школаосты пуктон но юртъёсты басьтон чотын 10 ар ӵоже элькунын 20 сюрс пала интыос усьтыны чакламын. Эшшо 6 сюрс 500 инты — дышетсконниосты выльдон чотын. Тегъёс: Дышетон ВикторСавельев Удмуртия школаос коньдэт лэсьтськон  